Гуауэр ящызыгъэгъупщэн ямылъагъуу ирепсэу!
Советыдзэр Афганистаным къызэрырашыжрэ илъэс 28-рэ зэрырикъум теухуауэ дыгъуасэ Налшык къалэ фэеплъ пэкIу щекIуэкIащ. Абы хэтащ къулыкъущIэхэр, мы зауэм щыIахэр, хэкIуэдахэм я Iыхьлыхьэр, щIалэгъуалэр.
ПэкIур къызэIуихащ Афганистаным щызэуахэм я Къэбэрдей-Балъкъэр зэгухьэныгъэм и унафэщI Тхьэгъэлэдж Тимур:
— Афган зауэм ди ныбжьэгъу куэд хэкIуэдащ. Зауэм щагъэлъэгъуа лIыгъэм папщIэ куэдым орденхэмрэ медалхэмрэ къратащ. Къэзымыгъэзэжа ди ныбжьэгъухэм ягъэлъэгъуа лIыгъэмрэ хахуагъэмрэ щIэблэм щапхъэ яхуэхъуну, абыхэм я цIэр зэи тщымыгъупщэну сыхуейт. ФIыщIэ яхузощI зауэлI хахуэхэр, бэшэчхэр зыгъэса анэхэм. Абыхэм я гуауэр ящызыгъэгъупщэн ямылъагъуу ирепсэу! — жиIащ Тхьэгъэлэджым.
КъБР-м экстремизмэмрэ терроризмэмрэ пэщIэтынымкIэ и министр Къуэшрокъуэ Залым жиIащ:
— Хэку зауэшхуэм и ветеранхэм щапхъэ ятетхыу, щIалэгъуалэр хэкупсэу гъэсэнымкIэ ахэр ди гъуазэу илъэс куэдкIэ дыкъэгъуэгурыкIуащ. Иджырей щIэблэмкIэ щапхъэщ Афганистаным щызэуахэм зэрахьа лIыгъэмрэ хахуагъэмрэ. Ахэр зэи тщыгъупщэ хъунукъым.
ПэкIум къыщыпсэлъащ Афган зауэм и ветеран Зумакулов Борис, КъБР-м и дин IуэхущIапIэм и лэжьакIуэ Мисиров Хъызыр, ДОСААФ-м КъБР-м щиIэ къудамэм и унафэщI ЗакIуу Мухьэжид, нэгъуэщIхэри. Зэхыхьэм хэтахэм удз гъэгъахэр тралъхьащ афган зауэм хэкIуэдахэм я фэеплъым.
Фырэ Анфисэ.
Сурэтыр Къарей Элинэ трихащ.
